Søren Kjeldsen er inden sidste runde nummer fem i WGC-turneringen CA Championship i Florida.

Med en runde i otte under par tog danske Søren Hansen et tigerspring op ad ranglisten i WGC-turneringen CA Championship i Florida. Søren Kjeldsen er nummer fem. Danmark er flot repræsenteret ved golfturneringen CA Championship, der spilles i Doral i delstaten Florida. Således er både Søren Hansen og Søren Kjeldsen med blandt de bedste spillere i turneringen, der har deltagelse af hele verdenseliten. Mest bemærkelsesværdigt i lørdagens tredje runde var det, at Søren Hansen formåede at spille sig op fra en 52. plads til en 13. plads. Danskeren leverede en superrunde i otte slag under par, hvilket var feltets bedste resultat på dagen. Landsmanden Søren Kjeldsen kunne nu også være tilfreds med sin præstation. En runde i fire slag under par betyder, at han avancerede en smule fra ottende- til femtepladsen inden sidste runde, der spilles søndag. Turneringen føres af amerikanerne Phil Mickelson og Nick Whatney, der er fem slag foran Søren Kjeldsen. /ritzau/